RESOLUCIJA EVROPSKEGA PARLAMENTA (EU) 2020/1886

z dne 14. maja 2020

s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2018, oddelek IX – Evropski nadzornik za varstvo podatkov

EVROPSKI PARLAMENT,

— ob upoštevanju sklepa o razrešnici glede izvrševanja splošnega proračuna Evropske unije za proračunsko leto 2018, oddelek IX – Evropski nadzornik za varstvo podatkov,

— ob upoštevanju člena 100 in Priloge V Poslovnika,

— ob upoštevanju mnenja Odbora za državljanske svoboščine, pravosodje in notranje zadeve,

— ob upoštevanju poročila Odbora za proračunski nadzor (A9-0029/2020),

A. ker želi organ za podelitev razrešnice med postopkom podelitve poudariti poseben pomen nadaljnje krepitve demokratične legitimnosti institucij Unije z izboljšanjem preglednosti in odgovornosti, izvajanjem koncepta oblikovanja proračuna glede na uspešnost in dobrega upravljanja človeških virov;

1. z zadovoljstvom ugotavlja, da Računsko sodišče v svojem poročilu o zaključnem računu Evropskega nadzornika za varstvo podatkov (ENVP) za proračunsko leto 2018 ni ugotovilo večjih pomanjkljivosti na revidiranih področjih, ki so se nanašala na človeške vire in javna naročila;

2. je seznanjen z dejstvom, da iz letnega poročila o dejavnostih ENVP izhaja, da je Računsko sodišče preučilo eno transakcijo iz proračunskega leta 2018 in da ta transakcija ni vzbudila nobenih pomislekov;

3. pozdravlja, da je Računsko sodišče ugotovilo, da v celotnih plačilih za upravne odhodke ENVP v letu, ki se je končalo 31. decembra 2018, ni bilo pomembnih napak in da so bili pregledani nadzorni in kontrolni sistemi učinkoviti; je seznanjen s pozivom Računskega sodišča glede ponovne uvedbe naknadne kontrole, ki je zdaj ponovno uvedena;

4. v splošnem obžaluje, da so obseg in ugotovitve poglavja 10 „Uprava“ v letnem poročilu Računskega sodišča dokaj omejeni, čeprav se razdelek 5 „Uprava“ večletnega finančnega okvira obravnava kot razdelek z majhnim tveganjem;

5. ugotavlja, da je Računsko sodišče za vse institucije in organe Unije izbralo vzorec 45 transakcij v razdelku 5, ki je v večletnem finančnem okviru namenjen upravi; ugotavlja, da je bil vzorec izbran tako, da je reprezentativen za porabo v razdelku 5, ki predstavlja 6,3 % proračuna Unije; ugotavlja, da je Računsko sodišče upravne odhodke uvrstilo med odhodke z nizkim tveganjem; vseeno meni, da za sklop „druge institucije“ ni bilo izbranih zadostno število transakcij, zato Računsko sodišče poziva, naj število transakcij, ki jih bo pregledalo, poveča vsaj za 10 %;

6. poudarja, da ENVP ni decentralizirana agencija Unije in meni, da bi se moralo Računsko sodišče, čeprav proračun ENVP predstavlja zelo majhen odstotek proračuna Unije, vseeno ustrezno prepričati o zakonitosti in pravilnosti njegovih transakcij, saj je preglednost bistvena za pravilno delovanje vseh organov Unije; ugotavlja, da ENVP ni vključen niti v poročilo Računskega sodišča o izvrševanju proračuna Unije za leto 2018 niti v poročilo o agencijah in drugih organih Unije za leto 2018; poudarja, da bi morale biti informacije o rezultatih neodvisnih zunanjih revizij, ki jih izvaja Računsko sodišče, javno dostopne za vse organe Unije; zato poziva Računsko sodišče, naj ponovno preuči svoje stališče in od naslednjega leta začne objavljati revizijska poročila o ENVP; poziva tudi, naj Računsko sodišče pripravi ločena letna poročila o dejavnostih v zvezi z letnimi računovodskimi izkazi tega pomembnega organa Unije, katerega cilj je zagotoviti, da institucije in organi Unije v celoti spoštujejo pravico do zasebnosti in varstva podatkov;

7. pozdravlja v splošnem preudarno in dobro finančno poslovodenje ENVP; je seznanjen, da ENVP jasno razlikuje med tako imenovanimi „tekočimi ali novimi dejavnostmi“; je seznanjen s povečanjem za tekoče dejavnosti v višini 1,54 % v skladu z njegovo politiko varčevanja, po kateri je povečanje večine proračunskih vrstic zamrznjeno na 0 %; vendar je seznanjen s povečanjem novih dejavnosti, predvsem zaradi vzpostavitve novega subjekta Unije, Evropskega odbora za varstvo podatkov (EOVP), in njegovih sorodnih operacij (ki je začel delovati 25. maja 2018);

8. ugotavlja, da je imel ENVP v letu 2018 dodeljen skupni proračun v višini 14 449 068 EUR (v primerjavi z 11 324 735 EUR v letu 2017), kar predstavlja povečanje za 27,59 % v primerjavi s proračunom za leto 2017 (proračun se je iz leta 2016 v leto 2017 povečal za 21,93 %); pozdravlja, da je so bile do konca leta 2018 obveznosti prevzete za 93,7 % vseh odobritev, medtem ko so bile v letu 2017 za 89 %; z zaskrbljenostjo ugotavlja, da izvrševanje proračuna v smislu odobritev plačil ustreza 75,2 % (v primerjavi s 77 % v letu 2017) za vse odobritve;

9. želi spomniti, da so nujne ocene proračuna, da bi zagotovili proračunsko uspešnost v prihodnjih letih; se zaveda obstoja dejstev, ki imajo ključen vpliv, kot je proračun ENVP za plače, katerega delež je več kot 53 % in pri katerem ima že zmerna fluktuacija zaposlenih znaten učinek na splošno stopnjo izvrševanja proračuna; se zaveda, da bodo ocene proračuna za nedavno ustanovljeni EOVP postale natančne šele čez nekaj let;

10. z zanimanjem ugotavlja, da je ENVP objavil nov odprt razpis za pripravo nabora visokokvalificiranih strokovnjakov za varstvo podatkov, da bi zadovoljil svoje prihodnje potrebe po zaposlovanju; se zaveda, da je ENVP v zvezi z načrtovanjem zaposlovanja uslužbencev prosil za zmerno povečanje števila zaposlenih za šest uslužbencev v smislu priprav na vzpostavitev EOVP;

11. se zaveda, da je bilo leto 2018 ključno za ENVP zaradi sprejetja Uredbe (EU) 2016/679 Evropskega parlamenta in Sveta (1) in Direktive (EU) 2016/680 Evropskega parlamenta in Sveta (2) v letu 2016, in sicer v okviru posodobitve pravil o varstvu podatkov; ugotavlja, da bodo zaradi novih nalog in pristojnosti, ki izhajajo iz Uredbe (EU) 2016/679, v prihodnosti potrebni dodatni viri; je seznanjen, da je imel v letu 2018 ENVP 97 uslužbencev (v primerjavi s 55 v letu 2013); vendar ga poziva, naj analizira razmere v zvezi z morebitnim povečanjem učinkovitosti, ki bi izhajalo le iz reorganizacije in prerazporeditve nalog;

12. je seznanjen, da je bil s to novo zakonodajo ustanovljen EOVP, ki ga sestavljajo organi za varstvo podatkov 28 držav članic in ENVP, za zagotavljanje doslednega izvajanja Uredbe (EU) 2016/679 po vsej Uniji; je seznanjen, da je ENVP znatno količino časa in prizadevanj v začetku leta 2018 namenil podpori sekretariatu EOVP, poleg tega pa je v odboru v celoti sodeloval kot član;

13. je seznanjen, da po sprejetju novih pravil o obdelovanju osebnih podatkov tudi institucije in organi Unije zagotavljajo skladnost s temi pravili, vključno z upravljanjem svojih infrastruktur in sistemov IT; se zaveda, da je ENVP razširil svoj katalog specifičnih smernic in uvedel program za preverjanje skladnosti organov Unije s pravili;

14. ugotavlja, da sta potrebna večja preglednost in sodelovanje med evropskimi organi za varstvo podatkov; poudarja pomen sodelovanja med ENVP in nacionalnimi organi za varstvo podatkov v državah članicah, da bi zagotovili učinkovit nadzor ter sodelovanje pri pripravi na novi pravni okvir; poziva ENVP, naj Odbor Parlamenta za proračunski nadzor obvesti o vseh doseženih rezultatih;

15. se zaveda, da ENVP letno objavlja podatke o medinstitucionalnem sodelovanju prek sporazumov o ravni storitve za zdravstvene, prevajalske /tolmaške storitve, storitve priprave in dostave hrane ter storitve usposabljanja in prek upravnih sporazumov za stavbe, logistiko, varnostne storitve in IT ter podobno; pozdravlja sporazum o memorandumu o soglasju med ENVP in EOVP (zlasti glede IT), kar novemu organu Unije omogoča, da izkoristi prednosti dela, ki ga je v zadnjih letih opravil ENVP;

16. pozdravlja namero ENVP (v okviru posodobitve njegovih procesov javnega naročanja), da bo uvedel elektronski potek dela za pripravo na poslovanje brez papirja; ponavlja pomen medinstitucionalnega sodelovanja med ENVP in Komisijo pri javnih naročilih, finančnem poslovodenju in človeških virih; pozdravlja sporazum o ravni storitve z generalnim direktoratom Komisije za proračun in generalnim direktoratom Komisije za informatiko v zvezi z orodji IT „ABAC“ in „Sysper 2“, k čemur se je pozvalo v zadnjem poročilu o razrešnici; poziva ENVP, naj doseže napredek pri dosledni politiki digitalizacije storitev;

17. je seznanjen, da je bil prvi akcijski načrt uradnika za etiko dosežen v celoti in da drugo poročilo predvideva številne ukrepe, kot so revizija kodeksa ravnanja za nadzornike in uslužbence, revidiran sklep o zunanjih dejavnostih ter morebitna pridružitev k novemu registru preglednosti za institucije Unije, itd.; poziva ENVP, naj te zahtevane ukrepe izvede čim prej; pozdravlja srečanja za ozaveščanje v skladu z etičnim okvirom; poziva, naj se podrobne informacije o dosežkih, povezanih z etičnim okvirom, predstavijo v naslednjem letnem poročilu o dejavnostih;

18. pozdravlja, da se bodo notranja pravila o žvižgaštvu, sprejeta leta 2016, posodobila, da bi se okrepila zaščita žvižgačev in domnevnih kršiteljev; je seznanjen, da obstajajo nekateri zaščitni ukrepi, kot so ocena tveganja in omejitev dostopa do povezanih spisov na strogo potrebo po seznanitvi; spodbuja ENVP, naj pozove svojega uradnika za etiko, da med naslednjim srečanjem za ozaveščanje, namenjenim vsemu osebju, temu vprašanju nameni posebno pozornost; z zadovoljstvom ugotavlja, da v ENVP doslej ni bilo primerov žvižgaštva;

19. ponavlja pomen varstva podatkov v zvezi s kibernetsko varnostjo; pozdravlja prizadevanja ENVP pri zagotavljanju smernic za institucije Unije o tem, kako varovati osebne podatke pri izvajanju ukrepov na področju kibernetske varnosti, kako celoviti sistemi za upravljanje informacijske varnosti služijo kot podlaga za izpolnjevanje obveznosti glede varstva podatkov in kibernetske varnosti ter kako izvajati obveznosti glede obveščanja in informiranja o varstvu podatkov v zvezi s kršitvami varstva osebnih podatkov; je seznanjen, da škandal glede zlorabe podatkov spletnega mesta Facebook s strani podjetja Cambridge Analytica in vedno več dokazov o nezakonitem poseganju v volitve zahtevajo odziv ENVP; poziva, da se mora ENVP boriti proti potencialni zlorabi digitalnih podatkov;

20. se zaveda dodane vrednosti, ki bi jo lahko ENVP prinesla uporaba brezplačne in odprtokodne programske opreme; poudarja predvsem njeno vlogo pri povečevanju preglednosti in preprečevanju učinka vezave na prodajalca; priznava tudi, da ponuja velik potencial za povečanje varnosti, saj omogoča prepoznavanje in odpravljanje pomanjkljivosti; toplo priporoča, naj se vsa programska oprema, ki bi bila razvita za institucijo, da javnosti na voljo v okviru brezplačne in odprtokodne programske licence;

21. pozdravlja, da je bil sklep o boju proti nadlegovanju objavljen na intranetu ENVP in je na voljo vsem uslužbencem; z zadovoljstvom ugotavlja, da se ENVP trenutno ukvarja z revizijo sklepa o boju proti nadlegovanju, pa tudi s pooblastilom za imenovanje dodatnih zaupnih svetovalcev; je seznanjen, da je 69 % uslužbencev v anketi leta 2018 navedlo, da vedo za veljavno politiko o psihološkem in spolnem nadlegovanju; pozdravlja, da se je v letu 2018 usposobil en zaupni svetovalec;

22. pozdravlja, da so na spletnem mestu ENVP dostopni življenjepisi in izjave o interesih nadzornikov; ugotavlja, da so te izjave nujno samodeklarativne narave, niti ENVP niti njegov uradnik za etiko pa nimata preiskovalnih pooblastil za nadziranje verodostojnosti in izčrpnosti navedenih podatkov; poziva ENVP, naj skupaj z drugimi institucijami in organi Unije oceni, kako bi izboljšali ta sistem;

23. poziva ENVP, naj na svojem spletnem mestu zagotovi objavo in redne posodobitve vseh svojih smernic in postopkov v zvezi z etičnim okvirom; poziva ga, naj nadaljuje prizadevanja za izboljšanje informacij, dostopnih v spletu, in sicer v smislu preglednosti in javnega nadzora;

24. obžaluje dejstvo, da v letnem poročilu o dejavnostih ni podrobnejših informacij o konkretnih ukrepih za izboljšanje dobrega počutja na delovnem mestu; vendar pozdravlja, da so bile v letu 2018 sprejeti in/ali izvedeni sklepi in politike, kot je poročilo o anketi med uslužbenci, revidiran sklep o delu na daljavo ter revidiran sklep o mentorstvu; poziva ENVP, naj v naslednjem letnem poročilu o dejavnostih predloži podrobnejše informacije;

25. pozdravlja pobudo ENVP iz leta 2018, da bi se v bodoče plačana pripravništva razpisovala le v okviru programa pripravništev Modra knjiga; je seznanjen, da je do te spremembe v procesu zaposlovanja praktikantov ENVP prišlo na podlagi priporočila evropske varuhinje človekovih pravic glede prilagoditve meril o upravičenosti za plačana pripravništva; poudarja, da je treba zagotoviti, da bodo vsi praktikanti institucij Unije prejeli ustrezno nadomestilo, in preprečiti še večjo ekonomsko diskriminacijo;

26. z zanimanjem ugotavlja, da je med uslužbenci ENVP zastopanih 20 nacionalnosti Unije (v primerjavi s 16 nacionalnostmi Unije v letu 2017); ugotavlja, da je v zvezi z uravnoteženo zastopanostjo spolov pri ENVP 40 % uslužbencev moških (v primerjavi z 32 % leta 2017), 60 % pa žensk; se zaveda stalnih prizadevanj ENVP za uresničitev ravnotežja, ob upoštevanju majhnosti ENVP in posebnih osrednjih dejavnosti;

27. z zanimanjem ugotavlja, da so bile ENVP v stavbi MTS, ki si jo trenutno deli z Evropskim varuhom človekovih pravic, dodeljene dodatne štiri pisarne; je seznanjen, da se bo število uslužbencev ENVP, vključno s sekretariatom EOVP, po pričakovanjih v letu 2020 še povečalo, zato bo potrebna večja širitev na celotno stavbo; podpira ENVP v zvezi s to prošnjo in ga poziva, naj Odbor Parlamenta za proračunski nadzor obvesti o vseh s tem povezanih ukrepih in dosežkih;

28. pozdravlja ciljno usmerjene pobude ENVP za zmanjšanje okoljskega odtisa institucije; spodbuja ga, naj uvede konkreten akcijski načrt za zmanjšanje njegovega okoljskega odtisa;

29. pozdravlja, da se je pomen dejavnosti sporočanja ENVP v zadnjih letih občutno povečal; se zaveda prizadevanj za izboljšanje njegove spletne prisotnosti; je seznanjen z organizacijo dveh pomembnih komunikacijskih kampanj, in sicer mednarodne konference o razpravi o etiki (s čimer se je z razpravo o digitalni etiki doseglo kar najširše občinstvo) iz leta 2018 ter njegove komunikacijske kampanje o novi uredbi o varstvu podatkov za institucije Unije iz decembra 2018;

30. želi spomniti, da ENVP uporablja številne ključne kazalnike uspešnosti, ki pripomorejo k spremljanju njegovega dela in uporabe njegovih sredstev; z zadovoljstvom ugotavlja, da je ENVP v letu 2018 izpolnil ali presegel cilje, določene v večini njegovih ključnih kazalnikov uspešnosti (npr. v zvezi s ključnim kazalnikom uspešnosti 4 „zanimanje deležnikov“, kjer je bil cilj 10 posvetovanj, opravljenih pa jih je bilo 13); je seznanjen, da izvajanje ustreznih strateških ciljev dobro napreduje in da popravljalni ukrepi niso potrebni; spodbuja ENVP, naj nadaljuje v tej smeri;

31. pozdravlja, da ENVP upošteva skoraj vseh 16 standardov notranje kontrole, ki se redno spremljajo za zagotovitev gospodarnega, uspešnega in učinkovitega uresničevanja ciljev; je seznanjen, da je služba za notranjo revizijo opravila revizijo za spremljanje neizvedenih priporočil glede pregleda standardov notranje kontrole in ugotovila, da je raven notranje kontrole zadovoljiva in učinkovita;

32. je seznanjen, da je služba za notranjo revizijo opravila raziskavo, v kateri se je osredotočila na tri glavna področja (upravljanje ENVP v zvezi z EOVP, okvir za zagotavljanje človeških virov, proračuna in finančnega upravljanja ter logistična podpora za EOVP in podporne ekipe ENVP), ki so bila predmet podrobnega nadzora; je seznanjen, da je ta služba izdala končno poročilo, v katerem so vsa priporočila zgolj „vprašanja za razmislek“ in ne bodo predmet spremljanja s strani te službe;

33. je seznanjen, da odhodki za prevajanje znašajo 337 057,35 EUR za dejavnosti ENVP in 516 461,90 EUR za dejavnosti EOVP; je seznanjen, da ima EOVP kvoto brezplačnih prevodov, ki jih opravi generalni direktorat Komisije za prevajanje; je seznanjen, da je zaradi potrebe po pogostem prevajanju v vse uradne jezike Unije ter zelo majhne velikosti institucije internalizacija prevajanja z vidika stroškov in koristi nemogoča;

34. je seznanjen, da so službene poti uslužbencev zabeležene v sistemu za integrirano obdelavo službenih poti in da se poročilo o službeni poti prenese v obračun stroškov kot dokazilo; pozdravlja podatke, predložene v letnem poročilu o dejavnostih, kot se je pozvalo v prejšnjem poročilu o razrešnici, iz podatkov pa izhaja, da ni znatnih razlik v številu in strošku službenih poti v zadnjih štirih letih;

35. pozdravlja, da ENVP upošteva najboljšo prakso in kot rok za predložitev letnega poročila o dejavnostih določi 31. marec v letu, ki sledi obračunskemu letu; zato pozdravlja dejstvo, da je ENVP letno poročilo o dejavnostih sprejel do 26. marca 2019, da bi organu za podelitev razrešnice omogočil več časa za poglobljeno obravnavo poročila in boljše vodenje postopka razrešnice;

36. želi izpostaviti dosežke zadnjih nekaj let na področjih, kot so priprava proračuna na podlagi uspešnosti, etični okvir z vsemi povezanimi pravili in postopki, izboljšane komunikacijske dejavnosti in vse več ukrepov za večjo preglednost; pozdravlja, da je bilo sklenjenih precej medinstitucionalnih sporazumov o storitvah in sodelovanju; poudarja, kako pomembno je, da institucije in organi Unije med seboj sodelujejo in izmenjujejo izkušnje; predlaga, da se preuči možnost formaliziranih dejavnosti mreženja na različnih področjih, da bi omogočili izmenjavo primerov najboljše prakse in razvili skupne rešitve;

37. poudarja, da bo imel izstop Združenega kraljestva iz Evropske unije znaten učinek na načrtovano delo ENVP; poudarja pomen hitrih pogajanj o dogovoru o podatkih z Združenim kraljestvom.

(1) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(2) Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).